Foto: Vakillik.uz 7 yanvar kunidan boshlab Toshkent shahrida joylashgan, O‘zbekistondagi eng yirik masjid bo‘lgan «Hazrati imom» majmuasida musulmonlarni namozga chorlovchi azon ovoz kuchaytirgichlar orqali yangray boshladi. Azon.uz’ning xabar berishicha, namozdan so‘ng masjid imomi bu voqeaga alohida to‘xtalib, ko‘plab xayrli ishlari qatorida, azonni baland ovozda chaqirish ham shaxsan davlat rahbari tashabbuslari bilan amalga oshirilayotganini ma’lum qilgan. Shuningdek, Habibulloh qori Abdurazzoqov O‘zbekistonda yana ko‘plab masjidlar ochilishi haqida xushxabarni ham aytib o‘tgan. Qayd etish joiz, 2018 yil 5 yanvar kuni Toshkent viloyatida xalq deputatlari Toshkent viloyati kengashining navbatdan tashqari sessiyasi bo‘lib o‘tgan edi. Sessiyada davlat rahbari Toshkent viloyatidagi barcha masjidlarni ta’mirlash, Qur’oni Karim musobaqasini tashkil etish kabi masalalar haqida gapirgan edi.